alexandrainst/scandi-wiki huggingface dataset:
Skyteprøve for storviltjegere

Skyteprøve for storviltjegere er en obligatorisk skyteprøve som alle jegere må avlegge årlig for å kunne jakte på storvilt med rifle i Norge. Prøven har kommet i stand som en avtale mellom Direktoratet for naturforvaltning, Det frivillige Skyttervesen og Norges Jeger- og Fiskerforbund. Ved jakt på storviltartene rådyr, villsvin, jerv og gaupe kan det benyttes rifle eller hagle, men skyteprøve for storviltjegere er ikke nødvendig om man skal jakte med hagle.

Før selve skyteprøven kan tas må det gjennomføres minimum 30 obligatoriske treningsskudd på blink fordelt over minimum to dager. Jegeren får altså godkjent maksimalt 15 skudd per dag, der resultatet ikke teller. Det er lov å foreta denne delen av skyteprøven over flere dager om ønskelig. Et 30-skudds stevne i konkurranseskyting vil også telle som de 30 obligatoriske skuddene som kreves før storviltprøven, eksempelvis ved deltagelse i jegerklassen i DFS bane eller feltskyting eller jegerklassen i NJFF jaktfelt.

Selve skyteprøven består av 5 skudd (3 skudd for kombivåpen) mot stillestående typegodkjent dyrefigur på 100 meter, der alle må ha treff innenfor et oppmerket felt på 30 cm, som vil si et vinkelmål på 3 mrad (ca. 10,3 bueminutter). De siste 5 skuddene (3 for kombivåpen), som først kan avlegges etter at de 30 obligatoriske skuddene er avlagt, må gjennomføres med jaktammunisjon med ekspanderende prosjektil. For systemvåpen må det skytes opp med hvert av løpene som skal brukes.

Se også 
 Jakt
 Storvilt

Eksterne lenker 
 Instruks om skyteprøve for storviltjegere.  Miljødirektoratet, 2013
 Forskrift om utøvelse av jakt, felling og fangst.  Lovdata, 2002-2013

Jakt i Norge
Litchfield Observatory

Litchfield Observatory (IAU-kode 789) er et astronomisk observatorium tilknyttet Hamilton College i Clinton, New York, USA. Det er mest kjent som arbeidsstedet til den tysk-amerikanske astronomen C. H. F. Peters (1813–1890), som oppdaget 48 asteroider fra Litchfield. 

Det opprinnelige observatoriet er brent ned, men stedet er markert på campus med teleskopfundamentet utenfor huset Siuda Admissions. Det nåværende observatoriet, som ligger rundt en halv kilometer fra campus, er drevet av solenergi og er åpent for bruk av studenter. Det ble bygget av stein fra samme steinbruddet som den opprinnelige bygningen.

Astronomiske observatorier
Artikler i astronomiprosjektet
Byggverk i New York (delstat)
Vitenskap og teknologi i USA
Framo

Framo AS (tidligere Frank Mohn AS) er eid av Alfa Laval etter oppkjøpet i 2014. Bedriften ble startet i 1938 av Frank Mohn. Bergensbedriften ble fra 1986 frem til salget til Alfa Laval i 2014 ledet av Trond Mohn. Bedriften produserer hovedsakelig pumper, rør og pumpesystemer for rederier og oljeindustrien, men også utstyr for oljevern og brannslukking. Det meste av produksjonen foregår på Fusa og Flatøy

Eksterne lenker 
 
 Bergen byleksikon på nett, om Mohn AS

Norske industriselskaper
Petroleumsvirksomhet i Norge
Etableringer i 1938
Christian Mentzel

Christian Mentzel (født 15. juni 1622 i Fürstenwalde i Tyskland, død 27. januar 1701 i Berlin, latinisert Christianus Mentzelius) var en tysk lege, botaniker og protosinolog.

Liv og virke

Bakgrunn
Han var sønn av borgermesteren av Fürstenwalde og studerte medisin og naturvitenskaper ved universitetene i Frankfurt/Oder og Königsberg. Deretter reiste han gjennom Polen, Nederlandene, Italia og Malta og fikk doktorgraden i 1654 i Padova. Etter hjemkomsten slo han seg ned som privatpraktiserende lege i Berlin, der han ble i 1658 utnevnt til livlege for kurfyrst Friedrich Wilhelm I og til kurfyrstelig rådmann.

Forskerkarriere
Mentzel beskjeftiget seg meget med botanikk. Hans hovedverker var Catalogus plantarum circa Gedanum sponte nascentium og Lexicon plantarum polyglottum universale, som utkom i 1682 i Berlin og senere i stadig nye utgaver helt frem til 1815. 

Dessuten var han på oppdrag av kurfyrsten etterfølger av sinologen Andreas Müller og studerte kinesisk kultur, historie og språk. Han pleiet kontakt med kinamisjonæren  Philippe Couplet, en jesuitt. Mentzels Sylloge Minutiarum Lexici Latino-Sinico-Characteristici (Nürnberg 1685) var det første kinesiske skrifttegnsleksikon utgitt i Europa. I 1696 fulgte en omfangsrik fremstilling av kinesisk historie med tittelen Kurtze Chinesische Chronologia oder Zeit-Register/ Aller Chinesischen Käyser: Von ihrem also vermeinten Anfang der Welt bis hieher zu unsern Zeiten/ des … 1696sten Jahres; In einer richtigen Ordnung von Jahren zu Jahren/ … auch mit zween Chinesischen erklährten Tafeln der vornehmsten Geschichten von ihrem Anbeginn der Welt/ Gezogen aus der Chineser Kinder-Lehre Siao Ul Hio oder Lun genandt. Verket var dedisert til den reisende kjøpmannen Evers Ysbrants Ides (1660–1708).

Oppkalling 
Charles Plumier gav i hans ære navnet Mentzelia til en planteslekt innen familien Loasaceae. Carl von Linné overtok senere denne betegnelsen.

Referanser

Eksterne lenker 

 

Protosinologer
Tyske botanikere
Tyske sinologer
Tyske leger
Personer fra Fürstenwalde
Nord-Karmøy Historielag

Nord-Karmøy Historielag ble stiftet 25. oktober 1978 og het da Nord-Karmøy Historie- og Ættesogelag. Laget tar for seg historier og fortellinger samt historiske hendelser fra de to tidligere kommunene Torvastad og Avaldsnes som nå er en del av Karmøy.

Eksterne lenker 
 Nord-Karmøy Historielag

Historielag
Organisasjoner etablert i 1978
Itsy Bitsy Teenie Weenie Yellow Polkadot Bikini

«Itsy Bitsy Teenie Weenie Yellow Polkadot Bikini» er en amerikansk noveltysang, skrevet av Paul Vance og Lee Pockriss. Sangen forteller historien som en sjenert pike i bikini som holder kroppen nedsenket i havvannet for ikke å bli sett. 

Brian Hyland with orchestra directed by John Dixon spilte den inn. «Itsy Bitsy Teenie Weenie Yellow Polkadot Bikini» ble utgitt på singlene Leader L-805 i juni 1960 og på Kapp K-342 i juli 1960. Produsenter var Don Kirschner og Al Nevins. B-siden var «Don't Dilly Dally Sally».

Den kvinnelige stemmen som sier «One, two, three, four» tilhørte Trudy Packer.

Sangen har dessuten blitt innspilt på tysk av Club Honolulu (Caterina Valente og broren Silvio Francesco) med tittelen «Itsy Bitsy Teenie Weenie Honolulu Strand Bikini» (tysk tekst: Rudolf-Günter Loose), fransk og italiensk med Dalida samt i mange versjoner på engelsk, deriblant Lisa del Bo, en nederlandsk artist.

Svenske versjoner 
Karl Lennart har skrevet en svensk tekst. Den svenske tittelen er identisk med originaltittelen. 

Britt Damberg har spilt inn sangen. Utgitt på EP-platen BFB BFB 1045 i 1960
Lill-Babs har spilt også spilt den inn. Utgitt på singlen Karusell K 327 i 1960. B-siden var «När ska du bestämma dig, Britt-Mari?»

Norske versjoner  
Arne Bendiksen, Gunnar Jørstad og Finn Evensen har skrevet norske tekster til «Itsy Bitsy Teenie Weenie Yellow Polkadot Bikini». Bendiksens norske versjon heter «En bitte bitte liten mini-minimal bikini (polkadot bikini)». Jørstads norske versjon heter «Itsy-Bitsy-Tiny-Viny». Evensens norske versjon har tittelen «Vil du ha sjokolade?».

Innspillinger 

«Vil du ha sjokolade?» ble også utgitt på promotion CD-singlen Bjelle Records BJELLEPROMO 0103 i juni 2003

Listeplasseringer 

Hylands versjon nådde også Top 10 i andre land.

Referanser 
 

Sanger fra USA
Sanger fra 1960
George Voinovich

George Victor Voinovich (født 15. juli 1936 i Cleveland, død 12. juni 2016 samme sted) var en amerikansk politiker. Han var senator og representerte Ohio og Det republikanske parti. Han kom inn i Senatet 6. januar 1999 og trakk seg i 2011.

Han var også borgermester i Cleveland og guvernør i Ohio.

Referanser

Eksterne lenker 
 

Senatorer fra Ohio
Guvernører i Ohio
Personer fra USA av serbisk opphav
Personer fra Cleveland
Borgermestere i Cleveland
Jim DeMint

James Warren DeMint (født 2. september 1951 i Greenville, South Carolina) er en amerikansk politiker. Han var en senator og representerte Sør-Carolina og Det republikanske parti. Han kom inn i Senatet 3. januar 2005. Han har tidligere representert Sør-Carolinas 4. distrikt i Representantenes hus.

Jim DeMint regnes som et alternativ til det vanlige republikanske lederskapet, som trekker partiet i en mer konservativ retning. Han har ofte stått mot republikanernes leder i USAs senat, Mitch McConnell, når det gjelder det konservative partiets ideologi. I flere primærvalg har han aktivt jobbet mot det republikanske lederskapets kandidat, og samlet inn penger til en som er mer konservativ. Både Rand Paul i Kentucky og Marco Rubio i Florida er republikanere som har vunnet sine primærvalg med tidlig hjelp fra DeMint. Han støtter også Tea Party-bevegelsen.

DeMint sa under et folkemøte i Spartanburg i oktober 2010 at verken åpne homofile eller seksuelt aktive, ugifte kvinner bør være lærere.

Referanser

Eksterne lenker 
 Offisiell senatorside

 

Senatorer fra Sør-Carolina
Kongressrepresentanter fra Sør-Carolina
Fødsler i 1951
Jinganqiao-demningen

Jinanqiao-demningen er en demning med vannkraftverk under bygging i provinsen Yunnan i Kina, i midtre løp (Jinsha) av vassdraget Chang Jiang (Yangtze). Anlegget installeres i ei sideelv til Wulang Jiang i prefekturet Lijiang i Yunnan-provinsen. Det ble igangsatt med byggearbeider i 2005, og demningen var ferdig i 2010. Kraftverket stod etter planen ferdig i 2011. 

Total effekt blir inntil 2 400 MW, som vil gjøre kraftverket til et av de sytti kraftigste i verden. Demningen blir en RCC gravitasjonsdam i betong, i alt 156 meter høy og 640 meter lang. Årsproduksjon anslås å bli 11,87 tWh.

Anlegget har sluser for bruk i navigasjon på elva.

Se også
Liste over verdens største vannkraftverk

Eksterne lenker
 Hydro development along the Upper Yangtze and tributaries. Probe International. Besøkt 23. juli 2010.
 Lijiang.com – «Jinanqiao Hydroelectric Station».
 Jingsha River Hydropower Projects – International Rivers, 2008. Besøkt 23. juli 2010.
 MD&A database over RCC betongdemninger, Kina - besøkt 8. januar 2012.
 China's highest RCC's – China Comittee on Large Dams (Chincold). Besøkt 10. januar 2012.

Demninger i Folkerepublikken Kina
Vannkraftverk i Folkerepublikken Kina
Vannkraftverk i Chang Jiang
Kraftverk i Yunnan
Demninger fullført i 2010
Kraftverk etablert i 2011
2010 i Kina
2011 i Kina
Ægir Bryggeri

Ægir Bryggeri er et mikrobryggeri i Flåm i Aurland kommune i Vestland fylke. Bryggeriet er oppkalt etter den norrøne guden Ægir og ble grunnlagt av Aud Melås og Evan Lewis i 2007. Sjefsbrygger er Evan Lewis. I 2013 solgte bryggeriet cirka 613 000 liter øl fordelt på 31 typer. 12% av salget var juleøl.

Bryggeriet er tilknyttet Flåmsbrygga Hotel, Flåmstova Restaurant og Furukroa Café.

Øltyper
Bryggeriet lager følgende øltyper, som kan kjøpes i polutsalg og butikker i hele landet, og som alle er av typen real ale, en sjeldenhet i moderne norsk ølbrygging:
 Bøyla Blonde Ale, 4.7%
 India Pale Ale, 6.5%
 Rallar Amber Ale, 4.7%
 Sumbel Porter, 4.7%
 Ægir Ratatosk Double IPA, 9%

I tillegg til disse, som lages året rundt, har bryggeriet også flere typer, som brygges til forskjellige årstider eller er engangsbrygg:
 Brime Red Lager, 4.7%
 Julebrygg, 4.7% (rød etikett) og 7% (grønn etikett)
 Kvase Kølsch, 4.5% (2007–2008)
 Påskesol!, 4.7%
 Saison, 6.5% (2008)

Referanser

Eksterne lenker
 
 Flamsbrygga.no
 Ægir på RateBeer.com

Norske bryggerier
Selskaper etablert i 2007
Bengshui-demningen

Bengshui-demningen er en demning med vannkraftverk på elva Wujiang i fylket Wulong i Chongqing-provinsen i det sentrale Kina, 270 km sørøst for Chongqing. Arbeidet med demningen ble påbegynt i 2003 og ble ferdigstilt i 2008 med en produksjonskapasitet på 1 750 MW.

Anlegget er en buedam som er 117 meter høy og 326 meter lang. Selve kraftverket har 5 francisturbiner a 350 MW hver. Operatørselskap er China Datang International Ltd.

Se også
 Liste over verdens største vannkraftverk

Eksterne lenker
 Bulletin of the International Association of Engineering Geology - FUXING, X., CHANGHUA, Yangtze Valley Planning Office, Wuhan: «A Study of Karst Seapage for the Pengshui Project on the Wujiang River», Nr 24, side 57-62, 1981.
 Knowledgerush – «Pengshui».
 MD&A database over RCC betongdemninger, Kina - besøkt 8. januar 2012.
 China's highest RCC's – China Comittee on Large Dams (Chincold). Besøkt 10. januar 2012.

Demninger i Folkerepublikken Kina
Vannkraftverk i Folkerepublikken Kina
Vannkraftverk i Chang Jiang
Kraftverk i Chongqing
Mingtan vannkraftverk

Mingtan vannkraftverk er et system av demninger og tunneler for vannkraftverk i Taiwan. Det er et pumpekraftverk som ble påbegynt i 1981 og sto ferdig i 1989, og demmer sammen med andre kraftverk opp den store Sol-måne-sjøen, som er Taiwans største innsjø med 11,6 km². 

Kraftverket ble foreløpig ferdigstilt i 1994 med en produksjonskapasitet på 1620 MW. Et annet større kraftverk på Sol-måne-sjøen er Minghu vannkraftverk (Takuan 2) på 1 000 MW.

Fallhøyden (hydraulig head) er på 380 meter.

Eksterne lenker
 1000 MW and Larger Pumped Hydro Installations Worldwide – Electronic Storage Association. Besøkt 11. september 2010.

Demninger på Taiwan
Vannkraftverk på Taiwan
Pumpekraftverk på Taiwan
Inderøy Gårdsbryggeri

Inderøy Gårdsbryggeri ble grunnlagt i 2007 av Per Morten Kvam og Steinar Kvam i Inderøy kommune i Trøndelag fylke. Den første bryggingen skjedde 1. desember 2007.

Alt ølet er upasteurisert og inneholder derfor levende gjær. Det gir en lang holdbarhet og et fyldigere øl. Det tilsettes ikke kullsyre, all kullsyren i ølet produseres av ettergjæringen som skjer i flasken. I 2018 ble det produsert om lag  liter øl.

Øltyper
Bryggeriet lager blant annet følgende øltyper som alle er av typen real ale, en sjeldenhet i moderne norsk ølbrygging:
 Ankerøl: 4,5 %, Porter
 Barsk: 4,5 %, India Pale Ale
 Farmannsøl: 4,5 %, Outmeal Stout
 Gårdsøl: 4,5 %, økologisk øl inspirert av tysk pils
 Hommeløl: 4,5 %, inspirert av engelsk best bitter
 Kvamsholmer: 4,5 %, Kölsch
 Kvitweiss: 4,5 %, Weissbier
 Soddøl: 4,5 %, English Pale Ale
 Nisseøl: 4,5 %, Dunkel

Referanser

Eksterne lenker
 
 
  Presentasjon på visitnorway.no

Norske bryggerier
Selskaper etablert i 2007
Inderøy
Croix de Guerre

Croix de Guerre (fransk «krigskors») kan vise til militære utmerkelser i flere land:

Croix de Guerre (Belgia)
Croix de Guerre (Frankrike)
Croix de guerre 1914–1918
Croix de guerre 1939–1945
Croix de guerre des Théâtres d'opérations extérieures
Croix de Guerre (Luxembourg)
Andre krigskors kan også på fransk kalles Croix de Guerre
Krigskorset (Norge)
Krigskorset (Hellas)
Krigskorset (Tsjekkoslovakia)
Brentwood (Los Angeles)

Brentwood er en bydel på vestkanten i Los Angeles i den amerikanske delstaten California. Den må ikke forveksles med Brentwood, i San Francisco Bay Area eller Brentwood-området i Victorville.

Brentwood ligger ved foten av Santa Monica Mountains, med Interstate 405 i øst, Wilshire Boulevard i sør, bygrensen til Santa Monica i sørvest, grensen til Topanga State Park i vest og Mulholland Drive langs åssiden i nord.

Nærliggende bydeler og byer er blant annet Pacific Palisades i vest, Santa Monica i sør, West Los Angeles og Sawtelle i sørøst, Westwood i øst, Bel Air i nordøst og Encino i nord.

Eksterne lenker
 Brentwood Homeowners Association
 Brentwood Park Property Owners' Association
 Brentwood Village
 San Vicente Boulevard

Bydeler i Los Angeles
Therese Aune

Therese Aune (født 3. mai 1987 i Oslo) er en norsk artist og låtskriver. Aune albumdebuterte i 2012 med albumet Billowing Shadows, Flickering Lights, og har opptrådt på flere store festivaler blant andre Slottsfjellfestivalen og by:Larm. Høsten 2008 ble hun kåret til Ukas Urørt og låten «Chameleon» ble hyppig spilt på NRK P3. Etter hennes opptreden på bylarm 2008 ble Aune som en av tre norske artister booket til den islandske festivalen Iceland Airwaves.

Aune har gått musikklinja på Foss videregående skole, og begynte i 2008 på jazzlinja ved Musikkonservatoriet i Trondheim.

Therese Aune ble våren 2012 signert på det norske indielabelet Riot Factory som ga ut debutalbumet hennes november 2012.

Hun skrev musikken til TV-serien Nudes som gikk på NRK i 2019. For musikken vant hun Gullruten 2020 i klassen beste originalmusikk.

Referanser

Eksterne lenker 
 
 Therese Aune hos MySpace

Norske låtskrivere
Norske sangere
Personer fra Oslo
Vinnere av Gullrutens fagpris‎
Sunclass Airlines

Sunclass Airlines, inntil 2019 Thomas Cook Airlines Scandinavia, er et dansk flyselskap, og er størst i Skandinavia innen charterreiser. Selskapet opererer for Ving i Sverige,  i Norge for Ving, og i Danmark for Spies. Flyselskapet ble inntil 2019 eid av Thomas Cook Group plc, som var verdens største innen charterreiser.

Bakgrunn 
Selskapet har sin opprinnelse i SAS' charterreieselskap Scanair, som ble til Premiair etter å ha blitt slått sammen med det danske charterflyselskapet Conair i 1994. I forbindelse med Airtours navnebytte til MyTravel Group endret Premiair i 2002 navn til MyTravel Airways. I mai 2008 endret så MyTravel Airways navn til Thomas Cook Airlines Scandinavia. 

Etter konkursen i Thomas Cook Group plc 23.september 2019 ble Thomas Cook Airlines Scandinavia drevet videre fordi dette var en egen juridisk enhet. Etter flere uker med budkamp mellom potensielle kjøperne, ble det nye eierskapet presentert 30. oktober 2019 på reiseselskapet Vings hovedkontor i Stockholm. Petter Stordalen i Strawberry Group, det svenske oppkjøpsfondet Altor og det britiske oppkjøpsfondet TDR Capital ble de nye eiere, og flyselskapet fikk et nytt navn, Sunclass Airlines.

IATA-koden er DK, ICAO koden er VKG. Kallesignal er VIKING.

Flåte  
 9 Airbus A321 (OY-TCD, OY-TCE, OY-TCF, OY-TCG, OY-TCH, OY-TCI, OY-TCN, OY-VKC, OY-VKD)
 1 Airbus A330-200 (OY-VKF)
 1 Airbus A330-300 (OY-VKI)

Tidligere navn 
 Flying Enterprise (1959–1965)
 Scanair (1961–1994)
 Conair (1965–1994)
 Premiair (1994–2002)
 MyTravel Airways (2002–2008)
 Thomas Cook Airlines Scandinavia (2008–2019)

Referanser

Eksterne lenker 
 
 Thomas Cook Airlines Scandinavia hjemmeside

Danske flyselskaper
Flyselskaper etablert i 1994
Rebild Bakker

Rebild Bakker er et kupert hedelandskap i den del av Rold Skov som ligger i Rebild kommune. Med 400 000 besøkende om året er det én av Danmarks største turistattraksjoner. Hvert år på den amerikanske uavhengighetsdagen (4. juli) danner Rebild Bakker rammen om Rebildfesten. I 2009 hadde første etappe av Danmark rundt avsluttende rundstrekning i Rebild Bakker.

Opprettelse 
Rundt 1750 var hedene vokst slik at de dekket omkring tredjedelen af Jylland. I Vestjylland fantes det knapt et tre. Intensivt arbeid med gjenvinning av heden til jordbruksland resulterte i at rundt 1950 var bare 2 % av hedene tilbake, og en stor del av disse ble etterhvert fredet. Den mest omtalte fredningen var opprettelsen av naturparken Rebild Bakker. I 1906 ble det holdt en stiftende generalforsamling, og Dansk-Amerikansk Selskab (stiftet med formålet «å skape bedre forståelse og inderligere forbindelser mellom våre landsmenn i Danmark og i United States») samlet inn penger til kjøp av «en jysk hedestrekning», der dansk-amerikanere kunne samles til en årlig nasjonalfest. Valget falt på Rebild Bakker, der syv jordlodder på ialt 130 tønder land ble kjøpt i 1910. Offisielt ble skjøtet på Rebild Bakker Nationalpark overrakt på Marselisborg slott dagen før den første Rebildfesten, 5. august 1912. Den første Rebildfesten skulle vært holdt 4. juli 1912, men måtte utsettes fordi Frederik 8. døde 14. mai. Christian 10. deltok på festen i lag med rundt ti tusen deltagere i pøsregn.

Vedlikeholdet av Rebild Bakker er en evig kamp mot trærne som forsøker å fortrenge lyngen. Dette forhindres med god hjelp fra beitende sauer.

Skulpturer og bygg i nasjonalparken 
I 1924 ble Kimbrerstenen oppstilt med påskriften «Cimbrerne drog ud fra disse Egne 120 Aar før Kristi fødsel» til minne om Kimbrerkrigen. Lars Kjærs stråtekte hus er bevart. Lars Kjær var krypskytter, og konen Marie spåkone. Blokkhuset i Rebild Nationalpark har fått kallenavnet Lincoln log cabin etter Abraham Lincoln. 

I parken står byster av Victor Borge, avduket 4. juli 2001, og av Rebildselskabets grunnlegger Max Henius, avduket 4. juli 2002. Henius ble drept i en bilulykke i nærheten. I dalen i Rebild Bakker lå sommerhuset hans, som ifølge testamentet skulle rives etter hans død. Den første bysten av Henius ble utformet av Carla M. Christiansen i 1937 og står i dalen der sommerhuset lå. Siden er det laget en ny byste, avduket i 2002, som står ved inngangen til parken i Mindelunden.

Bysten av USAs president William Howard Taft skyldes at han var selskapets første ærespresident. Alle skulpturer i Mindelunden er utformet av billedhuggeren Dennis Smith fra Utah.

Referanser

Eksterne lenker
 Skov- og Naturstyrelsen
 Rebildselskabet
 VisitRebild

Friluftsliv i Danmark
Åser
Verneområder opprettet i 1912
1912 i Danmark
Rebild kommune
Liste over ordførere i Øvre Eiker

Liste over ordførere i Øvre Eiker er en liste over ordførere i Øvre Eiker kommune i Viken.

Det var ikke politiske partier i Norge før 1884, men de politiske partiene hadde ikke lokallag og derfor ikke partilister i kommunene før i 1899.

Fra april 1940 til 8. mai 1945 ble det lovlig valgte herredsstyre avsatt av tyskerne. Kommunen ble ledet av ordførere som ble oppnevnt av naziledelsen. Disse hadde fullmakt til å avgjøre alle saker, men støttet seg til et oppnevnt herredsting som rådgivende organ. Kommunen hadde 3 slike ordførere denne perioden. Gunnar Kyrkjebø virket på ny som ordfører fra fredsslutningen 9. mai 1945 til nyvalg 31. desember 1945.

Referanser 

 
Øvre Eiker
Jean Eudes Demaret

Jean Eudes Demaret (født 25. juli 1984 i Senlis) er en fransk syklist som syklet fem sesonger for Pro-Tour laget Cofidis.

Referanser

Eksterne lenker 
 

Franske syklister
Fødsler i 1984
Sentralbord

Sentralbordet er knutepunkt for alle inn- og utgående telekommunikasjonslinjer i en organisasjon. Fra gammelt var bordet et koplingspanel der hver apparatlinje hadde sin hunplugg koplet på en tavle, og operatøren flyttet inn/utlinjene til det apparatet som skulle ha samtale. For små bygdesamfunn, var dette stedets telefonsentral inntil denne ble automatisert og plassert i eget hus eller koplingsboks. Med tiden er mange av de tidligste funksjonene automatisert og siden digitalisert. 

Selv med dagens teknologi med desentraliserte funksjoner og mulighet for direktenumre, er sentralen viktig for fordeling av samtaler til riktig adresse, oversikt over hvem som kan/ikke kan nås per telefon osv. Sentralbordfunksjonen blir da ofte en tilleggsfunksjon for resepsjonen.

En del organisasjoner har utvidet til flere bord, og fungerer som styringsenheter i forhold til trafikk, redningsaksjoner m.m.

Se også 
 Hustelefonsentral
 Telefonsentral

Eksterne lenker 
 

Telekommunikasjon
Det syvende tegnet

Det syvende tegnet (originaltittel: The Seventh Sign) er en amerikansk skrekkfilm fra 1988, regissert av Carl Schultz.

Handling 
Filmen bygger på den jødiske legende som sier at Gud vil slutte sitt arbeid på jorden den dagen den siste martyr dør. Og tegnet er at det da skal fødes et barn uten sjel. For de innvidde betyr dette jordens slutt, eller apokalypse. I filmen dukker den siste martyr opp som en dømt forbryter som gis den siste olje før han ledes til gasskammeret. Forbryterens advokat har en kone som ganske snart skal ha et barn, barnet som skal fødes uten sjel. Gud gjør et siste forsøk på å frelse verden ved å sende ut sin tjener på jorden med oppgaven å ta livet av barnet uten sjel.

Skuespillere 
 Demi Moore som Abby Quinn
 Michael Biehn som Russell Quinn
 Jürgen Prochnow som The Boarder
 Peter Friedman som pastor Lucci / Cartaphilus

Eksterne lenker 
 

Filmer fra 1988
Skrekkfilmer fra USA
Engelskspråklige filmer
Jesus på film
Colin Reitz

Colin Robert Reitz (født 6. april 1960 i London) er en tidligere friidrettsutøver fra Storbritannia, best kjent for sin bronsemedalje på 3000 meter hinder fra VM i Helsingfors i 1983. Under OL i Los Angeles året etter tok han femteplass på samme distanse.
Reitz har en personlig rekord på 8:12.11 satt i Brussel 5. september 1986.

Eksterne lenker 
 

Britiske langdistanseløpere
Deltakere for Storbritannia under Sommer-OL 1980
Friidrettsutøvere under Sommer-OL 1980
Deltakere for Storbritannia under Sommer-OL 1984
Friidrettsutøvere under Sommer-OL 1984
Deltakere for Storbritannia under VM i friidrett 1983
Fødsler i 1960